google/wiki40b huggingface dataset:
Nils Petter Gleditsch

Gleditsch/Wilkes-saken

Gleditsch ble 1982 dømt til en betinget fengselsstraff i Høyesterett for overtredelse av straffelovens bestemmelser om rikets sikkerhet.

Familie

Nils Petter Gleditsch er sønn av Kristian Gleditsch og Nini Haslund Gleditsch og nevø av Ellen Gleditsch. Han ble født i England, der foreldrene var flyktninger under andre verdenskrig. Gleditsch kunne ikke norsk da han tre år gammel kom til Norge.

Bibliografi

Mot en mer fredelig verden? (Pax, 2016)
Sonjatun

Sonjatun er helsesenteret i Nordreisa, og ligger på Storslett.
Det ble åpnet for pasienter 7. mars 1977, etter at den tidligere sykestua, Betesda, hadde brent ned i april 1969.
Sonjatun ble åpnet av, og oppkalt etter, kronprinsesse Sonja som hadde engasjert seg i gjenreisningen av helsetilbudet i kommunen.
I 2016 ble Sonjatun kåret til beste IA-bedrift i Nord-Troms.
Boulogne Jean Jaurès (Paris Metro)

Boulogne Jean Jaurès er en stasjon på metroen i Paris.
Stasjonen betjener linje 10.
Curiini

Utseende

Nokså små, spinkle, stort sett lysbrune trebukker. Antennene er lengre enn kroppen. Pronotum er tydelig lengre enn bredt. Lårene er tykke og klubbeformede, med en kraftig tann på innersiden nær spissen.

Levevis

Larvene lever i død ved, mest av løvtrær.

Utbredelse

Gruppen er utbredt i Mellom- og Sør-Amerika.
Thorleif Haug

Biografi

Thorleif Haug vant femmila i Holmenkollrennene hele seks ganger av sju mulige fra 1918 til 1924. I 1922 kom Haug på niendeplass, da var det finske Anton Collin som vant. Haug vant 17 km i Holmenkollen fire år på rad fra 1918 til 1921, og kombinert i 1919, 1920 og 1921. Han ble tildelt Holmenkollmedaljen i 1919. 
I mai-juni 1922 deltok Haug på en ca. 20 dagers skiferd på Svalbard sammen med Tryggve Gran og Jacob Tullin Thams. De gikk fra Kongsfjorden over breen til Wijdefjorden og tilbake igjen. Dette skulle være forberedelse til en flyferd i regi av Gran mot Nordpolen, men det lyktes ikke Gran å finansiere den ekspedisjonen.
I de første olympiske vinterlekene i 1924 tok Haug tre gullmedaljer (18 km, 50 km og kombinert). Haug ble også tildelt bronsen i hopprennet, men denne ble 50 år senere omgjort til fjerdeplass. Det skjedde i 1974 da Thoralf Strømstad, en lagkamerat som Haug hadde slått på 5-mila, klarte å bevise for IOK at det var gjort en regnefeil i hoppkonkurransen. Da feilen ble rettet, viste det seg at Haug var blitt nummer fire. Haug ble dermed fradømt bronsemedaljen sin, og hans datter overrakte den til norsk-amerikaneren Anders Haugen, som da var 83 år gammel.
Haug var gift med Edith, og de fikk to døtre sammen. Han jobbet som rørlegger i Drammen kommune. Haug døde av lungebetennelse like før jul i 1934, bare 40 år gammel.

Minnesmerker

I 1946 ble det i Drammen reist en statue av Haug, laget av billedhuggeren Per Palle Storm og avduket av kronprins Olav. Statuen stod opprinnelig på Grev Wedels plass, men ble i 1955 flyttet til Hans Hansens vei (Fv 2724) nedenfor Spiralen. I november 2018 ble statuen flyttet til Spiraltoppen.
Haugs klubb Drafn startet i 1966 turrennet «Thorleif Haugs Minneløp», som går fra Kanada i Lier til Spiralen i Drammen. Rennet har siden 2003 vært en del av Thorleif Haug Skifestival.
På 80-årsdagen for hans død ble foreningen «Skikongens Venner» stiftet i Drammen.  Foreningen arbeider for å bevare Haugs barndomshjem «Haugstua» og belyse Haugs innsats for skisporten.
Narbonne

Historie

Hva som ligger bak byens opprinnelige navn er gått tapt i historiens løp, men det er mulig at navnet refererte til bygdeborg i jernalderen som lå nær lokaliseringen av dagens bosetning. Den eldste kjente nedtegnelse for området er fra den greske historikeren Hekataios av Miletos på 400-tallet f.Kr. som identifiserte stedet som en gallisk havn og marked på den tiden, og kalte dens innbyggere for Ναρβαῖοι. I antikke inskripsjoner er navnet tidvis gjengitt på latin og tidvis oversatt til iberisk som Nedhena.
Narbonne ved sin nåværende lokalisering ble etablert i Gallia av romerne i 118 f.Kr. som Colonia Narbo Martius, til hverdagslig omtalt som Narbo. Den var lokalisert ved Via Domitia, den første romerske vei i Gallia, bygget på omtrent samme tid som kolonien, og knyttet Italia til Hispania. Geografisk lå Narbonne ved et viktig veikryss hvor Via Domitia ble knyttet til Via Aquitania, som førte mot Atlanterhavet via Tolosa og Burdigala. I tillegg krysset elven Aude her.
Politisk fikk Narbonne betydning som en konkurrent til Massalia (dagens Marseille). Julius Cæsar bosatte veteraner fra sin 10. legion (Legio X Equestris) der og forsøkte å utvikle dens havn mens Massalia støttet hans mostander Pompeius. Blant Narbonnes goder var byens honning fra rosmarinblomsten.
Senere ble provinsen Gallia Transalpina («Gallia på andre siden av Alpene») omdøpt til Gallia Narbonensis etter byen som ble dens hovedstad. Som sete for en mektig administrasjon fikk byen økonomisk og arkitektonisk ekspansjon. Ved det tidspunktet er det antatt at byen kan hatt 30 000-50 000 innbyggere, kanskje opp til 100 000 på sitt meste.
Narbonne ble etterhvert hovedstad i den vestgotiske provinsen Septimania. Da ble byen ble erobret av frankerne og ble en del av visehertugdømmet Narbonne. Ermengarde av Narbonne styrte Narbonne fra 1134 til 1192. På den tiden var Narbonne et kulturelt senter, der tanken om riddere ble utviklet.
På 1000- og 1100-tallet var Narbonne hjemmet for en betydningsfull jødisk eksegese (bibeltolkning), som spilte en viktig rolle i å utvikle og spre de særegne språkene zarfatisk (jøde-fransk) og shudait (jøde-provençalsk). Det hadde vært bosatt jøder i Narbonne siden 400-tallet e.Kr. og dets samfunn hadde økt til omtrentlig 2 000 på 1100-tallet. På denne tiden ble Narbonne jevnlig nevnt talmudiske verker i forbindelse med sin lærde. En kilde, Abraham ibn Daud fra Toledo, ga dem en betydning som var lik de lærde i Babylon.
Narbonne gikk sakte nedover på 1300-tallet av flere årsaker. Blant annet at man ikke lenger kunne bruke havnen i Narbonne fordi svartedauen spredte seg overalt i Europa.
Fra 1500-tallet og senere ville innbyggerne opprettholde Narbonne sin status som viktig handelsby, og arbeidet med å gjøre elven Aude framkommelig tok til igjen. Dette førte til at Canal de la Robine ble knyttet til Canal du Midi i 1787. På 1800-tallet fikk kanalsystemet i sørlige Frankrike konkurranse av det stadig utvidede jernbanenettverket, men det ble beholdt for å frakte vin.
Pedersgjerdet

Geografisk avgrensing

Pedersgjerdet er tegnet inn i utkanten av et kart fra 1843 over Hetland prestegård. Sigurd Rygh beskriver Pedersgjerdet som et område øst for Skolebekken – mellom Hospitalgata og Hetlandsgata. Lous beskriver også Pedersgjerdet som området øst for Skolebekken. I 1845 gikk Asylgata over Pedersgjerdet, så det er naturlig å regne Skolebekken som den vestlige grensen for Pedersgjerdet. I henhold til Arthur Tønnesen gikk grensen mellom Pedersdalen og Pedersgjerdet mellom Hetlandsgaten og Brødregaten.
I sør har Pedergjerdet grenset mot Konventgrunnen, og i nord mot Hospitalets eiendom. Østgrensen er mer usikker, men det kan være at den går til Pedersdalen og Sankt Hansvolden.

Eiere

Pedersgjerdet hadde på 1600-tallet geistlige eiere som delte grunnleieinntektene. I 1608 avtalte pastoren og skolemesteren at de hver skulle ha halvparten av en åker i Pedersgjerdet. Videre skulle biskopen, soknepresten, medhjelperen og skolemesteren hver ha fjerdeparten av enga i Pedersgjerdet. Omkring 1620 delte soknepresten og skolemesteren grunnleie av en åker i Pedersgjerdet og av enga Pedersgjerdet. Videre fikk skolemesteren og kirketjeneren grunnleie av Pedersgjerdet og et stykke mark i Pedersgjerde som kaldes Kampen.

Bebyggelsen

Fra slutten av 1700-tallet begynte en å få enkelte hus i området.
Området ble innlemmet i byen Stavanger ved byutvidelsen 18. januar 1849. Da startet en storstilt utbygging og det meste området var bebygd i løpet av 1850-årene.
Tinghuset og Metropolis som de mest kjente bygningene på Pedersgjerdet.

Peterskirke, Perskloster, Hospital og kongsgård

Kongen hadde fram til 1269-1270 en privat kirke i Stavanger – Peterskirken. Kirken ble da gitt til et nyopprettet Hospital. Det kan også ha vært et Perskloster her. Det har vært diskusjon om Kongsgård skole opprinnelig var kongsgård eller bispegård. Dersom den ble opprettet som bispegård er det mest naturlig å lete etter den opprinnelig kongsgården nær kongens egen kirke – Peterskirken. Det er likevel så langt vi vet ikke funn etter bygninger som kan ha vært en kongsgård på Pedersgjerdet.
Computer Systems Research Group

Computer Systems Research Group (CSRG) var en forskningsgruppe ved University of California, Berkeley som arbeidet med videreutviklingen av operativsystemet Unix. Forskningsgruppen var finansiert av Defense Advanced Research Projects Agency (DARPA).
I 1977 begynte CSRG å kompilere den første versjonen av Berkeley Software Distribution (BSD), basert på UNIX versjon 6, og den 9. mars 1978 ble første versjon av BSD lansert.
CSRG ble nedlagt i 1995 etter at 4.4BSD-Lite var blitt lansert, og universitetet i Berkeley sluttet å videreutvikle BSD.
Senjen og Tromsø fogderi

Senjen og Tromsø fogderi (Sennien og Tromsens Fogderie) var et fogderi som i geografisk utstrekning omfattet dagens Troms fylke. Fogderiet var fra etableringen i 1668 en del av Nordlandenes amt, men fra 1787 overført til Finmarkens amt. Det utgjorde hele det nye Tromsø amt da dette ble etablert i 1844. Mot syd grenset det til Salten fogderi, i sydvest til Vesteraalens og Lofotens fogderi og i øst grenset det til Vestfinmarkens fogderi.
Andre (eldre) skrivemåter: Seniens og Tromsens Fogderi, Senjens og Tromsøe Fogderie (også med Tromsøe og Senjen i motsatt rekkefølge).
Zhouning

Zhouning (kinesisk: 周宁县; pinyin: Zhōuníng Xiàn) er et fylke i provinsen Fujian i Folkerepublikken Kina. Det ligger i byprefekturet Ningde.
Befolkningen var på 190 473 innbyggere i 1999.
En hovedattraksjon i fylket er Jiulongjifallene. I fylket ligger også Zhouning-demningen i elva Muyangxi.
Happy slapping

Happy slapping er en trend hvor et intetanende offer blir angrepet, samtidig som en medsammensvoren tar opp angrepet (vanligvis med et mobilkamera eller en smartphone). Navnet kan referere til hvilken som helst type voldelig angrep, ikke bare dask, klask og slag med flat hånd. Denne termen er mer brukt i Storbritannia enn i USA, der den er assosiert med blant annet fjortis(chav)-subkulturer.

Historie

Happy Slapping antar man at startet syd i London i et format kjent som «Slap TV», hvor «happy-slapping»-videoer ble tatt opp og så sett av et dusin mennesker som et TV-show. Den første artikkel i en avis som dekket begrepet «happy slapping» var «Bullies film fights by phone», publisert av The Times Educational Supplement 21. januar 2005, hvor reporter Michael Shaw beskrev en lærers opptegninger av sprø hendelser i London-skoler.
I Frankrike kan man komme i fengsel for å filme slike angrep for så å legge filmen ut på Internett.
Lia (Gjerstad)

Lia er en tidligere husmannsplass under gården Melås i Gjerstad kommune i Aust-Agder. Plassen omtales også som Melåslia.  Husene på plassen er i årene fram mot 2017 restaurert på en forbilledlig måte og eierne ble i 2018 tildelt Aust-Agder fylkeskommunes kulturvernpris . Plassen ligger uten bilvei i ei bratt li og ble fraflyttet i 1985.
Husmannsplassen er vanskelig å datere, opplysningene varierer mellom 1775 og 1820. Mye tyder på at plassen er ryddet og bebygd en gang mellom 1799 til 1801.  
Bygningene består av innhus (våningshus) og uthus med fjøs og løe. Våningshuset er laftet og med utvendig kledning. Det spesielle er at bygningen er isolert med kumøkk mellom tømmerveggen og kledningen, og denne isolasjonsmetoden er også benyttet ved restaureringen. En antar at kumøkka ble bearbeidet på forhånd til en mørtel-liknende konsistens før den ble kastet på veggene. Kledningsbordene ble så spikret på. Rommet mellom tømmer og kledning ble da fylt med kumøkk. Dette ga en tettere og tykkere vegg som også var diffusjonsåpen.  Taket ble under restaureringen igjen tekket med flis slik det var tidlig på 1900-tallet. 
Aust-Agder fylkeskommune og Kulturminnefondet har støttet restaureringen økonomisk. 
Dagens eiere vil gjerne at plassen skal brukes til formidling av historien om husmannsplasser og husmannsvesenet.
Porsanger Pinsemenighet

Porsanger Pinsemenighet er en kristen frikirkelig menighet i Lakselv i Porsanger, i  Finnmark.  Menigheten er tilsluttet den norske pinsebevegelsen. Porsanger Pinsemenighet ble stiftet i 1990. Menigheten har 14 medlemmer, medregnet tilhørige, det vil si barn av døpte medlemmer.  For ungdom i konfirmasjonsalder tilbyr menigheten den frikirkelige konfirmantundervisningen Tentro.
Cotyzineus

Utseende

En middelsstor, kraftig, mørkt brunspraglete trebukk. Antennene er tynne og betydelig lengre enn kroppen. Pronotum har rundede sider med en kraftig tann et stykke bak midten. Dekkvingene er jevnbrede. Beina er forholdsvis korte med kraftige, klubbeformede lår.

Levevis

Larvene lever i død ved.

Utbredelse

Arten er bare kjent fra Bolivia.
Kisii (folk)

Kisii, også kjent som gusii, er et samfunn i Kisii-distriktet i Nyanza-provinsen, vestlige Kenya. Byen Kisii, lokalt kjent som Bosongo, er hjembyen til kisii-folket. Navnet Bosongo kommer muligens av Abasongo (som betyr de hvite), som bodde i byen i kolonitiden.
Man antar at kisiifolket, i likhet med andre bantu-snakkende grupper, kommer fra Kongo (i dag kjent som Den demokratiske republikken Kongo. Man tror at de migrerte på grunn av overbefolkning, lite mat, interne konflikter og begrensede muligheter for jordbruk. Da disse gruppene migrerte fra Kongo, ble de splittet i ulike grupper, hvor kisii-folket endte opp i dagens Nyanza-provins i nærheten av Victoriasjøen .
Kisii-folket snakker språket kisii, som tilhører språkfamilien bantuspråk.
Blott en dag (album)

Blott en dag er et musikkalbum med Carola, utgitt den 21. oktober 1998. Albumet lå seks uker på VG-lista og endte med 32.-plass som beste plassering.
Zavkhan

Zavkhan er en av Mongolias 21 provinser.
Kongelig Norsk Automobilklub

Bilpolitikk

Foreningen søker å påvirke myndighetene i saker som har interesse for medlemmene, så som avgifter på bil og bilbruk, veistandard, miljøspørsmål og trafikksikkerhet.

Medlemstilbud

KNA inngår rabattavtaler som medlemmene kan benytte seg av. Det dreier seg om bl.a. forsikring, drivstoff, bilberging, reiser og overnatting. Foreningens medlemsblad er Bil, som kommer ut ti ganger i året, og hvor klubben har egne medlemssider. KNA eier campingplassen Oddane Sand ved Nevlunghavn.

Lokalavdelinger

KNA har 25 lokalavdelinger, hovedsakelig i Sør-Norge som har ulike tilbud til medlemmene, blant annet motorsport som gocart, rallycross eller rally. De mest kjente medlemmene som utøver bilsport er brødrene Petter og Henning Solberg.
Deltakermodellen

Deltakermodellen er en skjermingsmetode for beskatning av deltakerliknede selskaper (ansvarlig selskap, kommandittselskap, indre selskap, partrederi og stille deltakere) i Norge. Modellen ble innført fra og med 2006 og var et ledd i skattereformen av 2006. 
Formålet med deltakermodellen er å skjerme risikofri avkastning av den investerte kapitalen fra beskatning ved uttak. 
Ved fastsettelse av alminnelig inntekt settes deltakers overskudd eller underskudd på deltakelsen til en andel av selskapets overskudd eller underskudd. Når personlig deltaker mottar utdeling fra selskapet, skal det beregnes et tillegg i alminnelig inntekt. Tillegget settes til verdien av utdelingen, fratrukket overskuddsandel multiplisert med deltakerens skattesats for alminnelig inntekt og skjermingen. Skjermingsfradraget settes til skjermingsgrunnlaget multiplisert med skjermingsrenten. Skjermingsgrunnlaget er summen av netto kostpris for selskapsandelen, anskaffelseskostnader og deltakerens innskudd i selskapet og tillagt ubenyttet skjerming for tidligere år.
Binær operasjon

En binær operasjon eller en binæroperasjon er i matematikk en operasjon som har to argumenter fra samme mengde og der også resultatet tilhører samme mengde. De grunnleggende aritmetiske regneartene addisjon, subtraksjon, multiplikasjon og divisjon for reelle tall er alle binære.
Den vanligste definisjonen av en binæroperasjon krever at resultatet ligger i samme mengde som argumentene. En del forfattere vil likevel bruke begrepet mer generelt om operasjoner som involverer to argument, uten hensyn til resultatet. Ifølge den første definisjonen vil indreproduktet mellom to vektorer ikke være en binær operasjon, mens den vil være det ifølge den mer generelle definisjonen.

Formell definisjon

Formelt kan en definere en binær operasjon som en funksjon f: M × M → M. Denne funksjonen har aritet lik 2, det vil si at den tar to argument.
Mengden M kalles definisjonsmengden.

Assosiativitet

En binær operasjon \ast er assosiativ i M dersom
\ast  (a, \ast(b,c)) = \ast(\ast(a,b),c)   \quad \forall a,b,c \in M. \, 
Addisjon av reelle tall er assosiativ, mens subtraksjon ikke er assosiativ.
Tvungen forsvinning

Tvungen forsvinning (engelsk: forced disappearance, spansk: desaparición forzada ) er noe som finner sted når en person blir holdt fanget i hemmelighet, eller drept av en tjenestemann på vegne av et statsapparat eller en organisasjon, uten at stat/organisasjon innrømmer forhold. Under slike forhold, vil et offer vanskelig kunne gjøre gjeldende, lovlige krav.
En tvungen forsvinning består i at en person forsvinner fra offentligheten, kidnappet eller myrdet av en organisasjon (ofte statlig). Ofrene føres bort og blir holdt ulovlig i konsentrasjonsleirer, ofte torturert, og til slutt henrettet, og likene blir gjemt. De pårørende får ikke noe innsyn i hva som har skjedd med offeret.

Latin-Amerika

Eksempler på slike menneskerettighetsbrudd, fant blant annet sted under militærdiktaturene i Latin-Amerika på 1970- og 1980-tallet.
I de latinamerikanske diktaturene ble ofte barna til de forsvunne personene adoptert bort, gjerne til barnløse par innenfor militærvesenet eller som støttet diktaturet. Den dag i dag vet mange familier ikke hva som skjedde med deres ektefeller, barn, søsken og foreldre under diktaturene. Rettssaker pågår, men flere av de ansvarlige for disse menneskerettighetsbruddene går ennå ustraffet. Tvungen forsvinning forbindes også ofte med uttrykket skitten krig.
Kwanzaa

Kwanzaa er en moderne syvdagers afroamerikansk høytid som varer fra 26. desember til 1. januar, og som feires nesten utelukkende i USA. Navnet kommer fra swahiliuttrykket matunda ya kwanza, «de første fruktene». Den ligger altså i umiddelbar etterkant etter den kristne julens hovedfest, og representerer også et sekulært feiringsalternativ.
Høytiden ble innstiftet av den afroamerikanske nasjonalisten Ron «Maulana» Karenga og ble feiret for første gang i 1966 i California. Høytiden var ment å gi afroamerikanere et bånd til sin kulturelle og historiske arv fra Afrika. Samtidig er høytiden ifølge Karenga basert på felles humanistiske grunnprinsipper. Den er ikke tradisjonelt religiøs av karakter.
Didier Barbelivien

Biografi

I starten av 1970-årene skrev han et antall suksessfulle sanger for en rekke artister, blant andre Dalida, Julio Iglesias, Demis Roussos, Mireille Mathieu og Patricia Kaas.
Barbelivien ble kjent som sanger på 1980- og 1990-tallet da han begynte å synge egne sanger og sang duetter med Félix Gray. Mange av disse sangene klatret raskt oppover hitlistene i Frankrike. I 1993 skrev Barbelivien en musikal om Vendée-krigenei 1793:Vendée 93. Sangen «Les mariés de Vendée», som var en av flere sanger som forekom i stykket og var en duett med Félix Gray, opplevde stor suksess. Robert Hossein deltok også på dette albumet. I 2004 skrev Barbelivien en musikal om tilbaketrekningen av de franske styrkene i Algerie og om de algeriske hakiene ved uavhengigheten: Les enfants du soleil. I 2005 ga han ut et nytt album, Envoie les clowns.  
I 2007 gjorde Barbelivien et comeback med det nye albumet États des Lieux som inneholdte 14 nye sanger. Til tross for hans mange år som låtskriver og komponist, var det første gang at han opprådde live. Samme år ga han sin støtte til Nicolas Sarkozy under det franske presidentvalget og ble utnevnt til ridder av den franske Æreslegionen den 1. januar 2009.
Öckerö kommune

Kommunikasjoner

Det går en kostnadsfri bilferge til Lilla Varholmen på Hisingen i Göteborg og til Hönö og Björkö. Fra Hönö går det bru til øyene Öckerö og Fotö. Fra Öckerö går det bru videre til Hälsö og derfra kostnadsfri bilferge videre til øyene i nord (Källö-Knippla, Hyppeln og Rörö). Fra Björkö går det personferge til Kalvsund og Grötö. Fra sentrum i Göteborg finnes bussforbindelse mellom sentralstasjonen og Lilla Varholmen.
Den norske Diskontobank

Den norske Diskontobank var en bank etablert i 1897 i Kristiania. Selskapet ble stiftet da kommandittaksjeselskapet Arntzen, Schmidt & Co. overtok Jakob E. Dybwads bankierforretning. Einar Sundt, en kommentator og grunnlegger av forretningsbladet Farmand kritiserte valget av direktører og ledelsens manglende kompetanse. I stedet for at publikum gjennomskuet etableringen av Diskontobanken som svindel, ble aksjene solgt til høye overpriser. Etter at selskapet gikk under ble banksjef Arntzen tiltalt og dømt til fengsel på vann og brød i 20 dager.
Bang Bang Orangutang

Handling

Åke Jönsson, fremgangsrik forretningsmann, lever bare for sin karriere og sin bil og forsømmer familien sin. Plutselig en dag har han mistet alt når han kjører over sin sønn Oscar som dør av skadene. Hustruen Nina forbyr ham å treffe datteren Emma. Åke og Emma treffes i smug,
Aphalanthus

Utseende

En nokså stor, kraftig, mørkbrun trebukk. Oversiden er noe knudrete. Antennene er omtrent så lange som kroppen. Dekkvingene har markerte "skuldre" og er jevnt tilsmalnede bakover fra disse.

Levevis

Som de fleste andre trebukker borer larvene i ved.

Utbredelse

Arten er kjent fra Malawi og Tanzania.
Saltkompaniets hus

Saltkompaniets hus var en bygning som lå i Æolus-kvartalet på hjørnet Skeppsbron 2 og Slottsbacken i Stockholm.
Saltkompaniets hus var ett pakkhus som Västerviks skeppskompani (også kalt Stora Saltkompaniet) fikk bygget i 1647 på tomtens nordøstre del. På tomtens nordvestre del hadde Henrik Klasson Fleming samme år fått oppført noen boder. Hoveddelen av tomten ble i januar 1653 ervervet av friherre Erik Fleming (1616-1679), der han fikk oppført Flemingska palatset på den vestre delen av kvartalet.
I Saltkompaniets pakkhus fantes på slutten av 1600-tallet et skredderi og forretning som solgte klær. På kobberstikket fra Erik Dahlberghs Suecia antiqua et hodierna ser man hvordan kjøpmannen har hengt ut sine varer på husets fasade. Det var en god beliggenhet for en butikk i umiddelbar nærhet til Stockholms slott og Skeppsbrons mange kunder. På bildet synes også en del større stenblokker, sannsynligvis beregnet på det nye slottet.
I 1868 ble Saltkompaniets hus revet for å gi plass til Stockholms telegrafstation. Det var en del stockholmere som mislikte rivingen siden Saltkompaniets pakkhus på slutten av 1700-tallet hadde blitt bygget om til et praktfullt palass med halvsirkelformet trapp og «idel hwälvda rum». Her fantes på 1800-tallet etter tur Riksgäldskontoret, Riksarkivet og Antikvitets Akademin.
Drown in My Own Tears

«Drown in My Own Tears» (også omtalt som «I'll Drown in My Own Tears») er en blues singel fra 1956 skrevet av Henry Glover og utgitt av sangere Ray Charles og Dinah Washington på henholdsvis Atlantic & EmArcy plateselskap.
Sangen var en av Charles viktigste singler i hans Atlanticperiode, hvor han dominerte R&B & jazz singel-listene.
Sangen skulle senere påvirke Charles til å rekruttere en sanggruppe han senere kalte The Raelettes. Det var også hans tredje nummer én på Billboard R&B Singles listen.
Sangen ble første gang registrert i 1951 av Lula Reed, på King plateselskap (KING 4527) som en del av en split-single 78rpm (bluespianisten Sonny Thompson var med på A-siden med den instrumentale låten, «Clang, Clang, Clang»).